## La Generalitat inicia la restauració de les estructures de l’autovia del Saler sobre el riu Túria amb una inversió d’un milió d’euros

*** Per als treballs s’utilitza una passarel·la elevadora mòbil sobre camió, que permet treballar de manera segura davall del pont
* Vicente Martínez Mus ha visitat la zona per a conéixer l’avanç de les obres**

La Generalitat ha iniciat les obres de restauració de les estructures de la CV-500, l’autovia del Saler, amb una inversió d’un milió d’euros. Els treballs es prolongaran fins a finals de juny de 2026 i la reparació permetrà garantir la seguretat i durabilitat de la infraestructura.

El conseller de Medi Ambient, Infraestructures i Territori, Vicente Martínez Mus, ha visitat les obres i ha destacat que esta actuació “respon al compromís del Consell per mantindre en condicions òptimes les infraestructures que connecten els nostres municipis i que són essencials per a la mobilitat quotidiana i l’activitat econòmica de l’àrea metropolitana de València”.

Les estructures, construïdes durant les obres del Pla Sud, presenten danys en les llindes que suporten les bigues del tauler a causa del pas del temps i l’exposició a l’ambient marí. Estes afectacions inclouen pèrdua de formigó i corrosió de les armadures metàl·liques, per la qual cosa és necessari sanejar el material de suport, eliminar el mal produït per l’òxid i restaurar els volums de formigó.

En este sentit, Martínez Mus ha subratllat que “la conservació d’esta mena d’infraestructures és fonamental per a garantir la seguretat viària i previndre problemes estructurals derivats de l’exposició a condicions ambientals adverses, especialment en zones pròximes a la mar”.

Entre 2011 i 2012 es van dur a terme labors de manteniment i conservació de les piles del pont. Fa tres anys es van reparar les bigues externes, i va quedar pendent la intervenció en les llindes, que és l’objecte d’esta actuació.

Cada estructura està formada per un tauler de sis obertures amb huit bigues de 35 metres de llum recolzades sobre piles de formigó. Els treballs consistiran a netejar i reparar les zones danyades, aplicar tractaments anticorrosius i restaurar el formigó perdut, per a assegurar així la protecció de les armadures.

Pel fet que no és possible emprar mètodes tradicionals d’accés des del llit del riu, s’està utilitzant una passarel·la elevadora mòbil de personal muntada sobre camió. El conseller ha explicat que este sistema “permet que els operaris treballen de manera segura davall del tauler del pont, i així s’agilitzen els treballs i es reduïx el temps d’intervenció amb la mínima afecció al trànsit”.

Les obres es desenrotllaran durant el dia, amb talls puntuals del carril exterior en cada sentit de circulació segons el tauler en el qual s’estiga treballant, començant pel sentit des del Saler cap a València. L’actuació té un termini d’execució de huit mesos.

Fecha: 24/10/2025